Planne vir Tafelberg-waterdraer en TheewaterskloofdamTheewaterskloofdam. Foto: ANA. Inwoners van waterskaars gebiede in die land moet beperkings op watervoorsiening in ag neem en hulle daarby aanpas. Die departement van water en sanitasie het Sondag gesê die departement is volstoom besig om die veiligheid van die watervoorraad te verseker, spesifiek vir die droogtegeteisterde Wes-Kaap. Sputnik Ratau, woordvoerder vir die departement, het gesê die huidige droogte in die Wes-Kaap is vir die departement ŉ bron van kommer wat dringend aandag ontvang. Die departement help tans met boorwerk aan die Tafelberg-waterdraer as deel van die pogings om waterskaarste in dié omgewing te verlig. Daar is volgens hom ook planne om die oorblywende 10% water in die Theewaterskloofdam te benut om sodoende die kapasiteit van die watervoorraadstelsel te verhoog. Volgens Ratau kon lede van die media onlangs toekyk hoe die boorwerk plaasvind. Hidroloë het aangedui dat hulle deels tevrede is met die vloei van die ondergrondse water wat bereik is. Boorwerk het op 10 Februarie begin met verskeie vorms van sandsteen en skalieagtige materiaal wat binnegedring is waarna ŉ harde rotsvorming op 28 m bereik is. Daar is op 39 m en weer op 46 m water raakgeboor. Die departement het alle inwoners gemaan om streng waterbesparingsmetodes toe te pas en gehoor te gee aan die waterbeperkings, veral in Kaapstad. Inwoners word ook aangemoedig om enige oortredings wat inmeng met die verspreiding van water by die polisie aan te meld. “Om waterveiligheid te verseker is alle waterverbruikers se verantwoordelikheid en verg ŉ spanpoging,” het Ratau gesê.